Der bliver spillet brætspil, padeltennis, svømmet og hygget, når familien Laursen er på forlænget weekend i Skallerup Seaside Resort. Tre generationer har de klemt ind i det 12-personers sommerhus, som familien har lejet i denne november-weekend. - Vi holder ferie udenfor højsæsonen, for det er svært at samle familien midt på sommeren, og det er også lettere at få et hus nu, siger Sonja Laursen, som både har børn, børnebørn og svigerbørn med på ferie. Familien er ikke de eneste, der har valgt at holde ferie i november. I Skallerup Seaside Resort var der lørdag 1085 gæster, og det er flere end normalt i november, som plejer at være en lavsæson-måned. Generelt ser det godt ud for turismen på den nordjyske vestkyst, selvom den turistede sommerperiode for længst er forbi. Hos Destination Nordvestkysten kalder de det et historisk stort potentiale for helårsturisme. - Det har jo faktisk vist sig, at corona og økonomikrise og sådan nogle ting, som man synes er træls, har fået flere af os til at søge mod natur og sommerhuse, hvor der er mere ro, og det er lige nøjagtig det, vi kan tilbyde hos os, siger Peter Krusborg, der er CEO hos Destination Nordvestkysten. Handler om muligheder For familien Laursen er de mange muligheder i Skallerup Seaside Resort en af grundene til, at de holder ferie der, og ifølge Peter Krusborg er det sådan noget, der skal til for at holde fast i turisterne. - Vi arbejder for eksempel med, at der skal være rigtig mange ting at opleve herude på vestkysten, når man kommer. Det kan vi se, er vigtigt. Uanset om man er børnefamilie eller voksent par uden børn, skal der være noget at opleve, og det skal der være hele året rundt, siger Peter Krusborg. Destination Nordvestkysten arbejder især på, at de turister, der kommer udenfor sæsonen, skal fastholdes, så de kommer igen. - Vi sætter alle sejl ind for, at alle de nye gæster, vi har fået de sidste par år, får lyst til at komme igen. Historisk set er vi lykkedes med, at over 80 procent af vores gæster er nogen, der kommer igen, siger Peter Krusborg.

Opsummering:
Et historisk stort potentiale for helårsturisme kalder Destination Nordvestkysten den nuværende situation.